Det er især den aktive historieformidling, som for eksempel byvandringer, der hiver besøgstallene op.

I 2019 har der været 155.000 besøgende forbi Nordjyllands Historiske Museums 14 forskellige udstillingssteder. Det er en stigning på 10.000 i forhold til sidste år. Og ifølge Lars Christian Nørbach, museumsdirektør, så skyldes det ikke mindst, at den aktive formidling trækker flere besøgende til: - Vi oplever en stigende interesse for at blive klogere på vores fælles fortid, og vi arbejder hele tiden på at formidle den på nye, spændende og ikke mindst nærværende måder, siger han. Men selvom det samlede besøgstal på museets forskellige udstillingssteder er steget, så er der også steder, hvor publikumsinteressen har været dalende. Især på Aalborg Historiske Museum i Algade har man i 2019 oplevet et markant fald i antallet af gæster, og ender formentlig med et fald i besøgstallet på over 2.000. - Det skyldes primært det omfattende gravearbejde foran og omkring museet i forbindelse med omlægningen af Budolfi Plads. Blandt andet har to containere placeret ovenpå hinanden lige foran museets indgang gjort det svært at finde os, og den seneste måneds tid har arealet lige foran museet været gravet op og indgangsforholdene flyttet på ugentlig basis, forklarer Lars Nørbach. Han håber, at besøgstallene atter vil stige, når anlægsarbejdet på Budolfi Plads er helt færdigt. - Overordnet set kan vi være tilfredse med året, der er gået, og nu ser vi frem til at præsentere publikum for en ny udstilling på Aalborg Historiske Museum samt et par mindre, nye udstillinger på Fyrkat Møllegaard, på Lindholm Høje Museet og på Cirkusmuseet i Rold næste år. Sammen med nye byvandringer og andre formidlingstiltag venter der publikum masser af gode oplevelser i 2020, fastslår museumsdirektøren.